Suedia teston autostradën e parë elektrike në botë
Ky vend synon pavarësinë nga karburantet fosile në sistemin e transportit
E ashtu-quajtura “autostrada e parë elektrike” po testohet në Suedi me synimin për të ulur ndotjet nga efekti serë në sektorin e transportit. Projekti u nxit nga autoriteti suedez i transportit dhe është rezultat i bashkëpunimit teknologjik mes kompanisë Siemens dhe prodhuesit të kamionëve, Scania. Në autostradën suedeze E16 pranë qytetit Sandviken, po ndodh ajo që thuhet të se do të jetë e para në botë, testimi i autostradës novatore elektrike, ose e-Highway. Ideja është e thjeshtë, kamionët bëjnë kontakt tek kablli, gjë që të kujton tramvajin nëpër qytete. Pas kontaktit, motori me naftë stakohet dhe fillon të punojë me energji elektrike. Të ndërtuar enkas si kamionë hibridë, ata lidhen në rrjet përmes një paisjeje në tavanin e kabinës, që mundëson futjen në punë të motorit elektrik. Anna Johansson është Ministre e Transportit dhe Infrastrukturës në Suedi. Aktualisht, sistemi kabllor mbulon një segment prej dy kilometrash në autostrdadën E16. Ministri suedez i energjisë, Ibrahim Baylan, thotë se kjo është pjesë e synimeve të vendit për t’u kthyer në një ekonomi të pavarur nga burimet fosile për energjinë. Suedia po përpiqet që sektori i transportit ta arrijë këtë pavarësi deri nga viti 2030. Kamionët elektrikë hibridë janë prodhuar nga kompania Scania dhe ata janë përshtatur në bashkëpunim me firmën Siemens, që të funksionojnë në sistemin kabllor. Hasso Georg Grunjes i kompanisë Siemens thotë se në këtë rast është futur në punë teknologjia e përditshme. Specialistët thonë se ky sistem mund të jetë më pak i kushtueshëm dhe më i pastër sesa motorët me naftë. Kamionët e pajisur me këtë sistem furnizohen me elektricitet nga kabllot sipër kabinës, që u mundëson atyre që ndotja të jetë zero. Në rrugët pa infrastrukturë elektrike, kamionët përdorin motorët hibridë me naftë. Nils-Gunnar Vagstedt me kompaninë Scania thotë se transporti në rrugët e elektrifikuara përgjysmon konsumin e energjisë dhe pakëson ndotjen e ambjentit. Gjatë dy viteve të ardhëshme, ekspertët planifikojnë të bëjnë prova, të mbledhin të dhëna, të masin ndikimin si dhe të përcaktojnë nëse ky sistem mund të zgjerohet në mbarë vendin. Ndërsa kompania Siemens thotë se sistemi ka potencial për t’u shfrytëzuar në miniera, ku trajektoret e lëvizjes së makinerive janë të përcaktuara.